和潘通甫六月十二夜月
作者：韋驤
朝代：宋

paragraphs: 去望猶三夕，光華宛矣同。
炎天幾及半，午夜喜當中。
爽氣乾坤滿，清輝宇宙通。
恍瞻銀界白，遽失火雲紅。
庭葉霜花泛，池波雪色融。
閭閻消烈暑，寥廓散輕風。
快若離深甑，飄然出大籠。
秋毫歸一鑒，宿翳却千重。
誰弄桓伊笛，徒思范蠡篷。
魁杓俄轉北，箕尾漸回東。
林静疏瑶圃，橋虛臥玉虹。
餘凉入幽室，暗霧泫深叢。
緯象光仍小，銀河派自洪。
依希太清境，彷彿廣寒宫。
鳥宿羣疑定，人閑萬慮空。
調琴閒對客，酌酒旋呼童。
莫語身兼世，休論萍與蓬。
且來明月下，舉白聽梧桐。